**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/1130-8/2024.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2024. október 4-én 10.00 órakor** megtartott **nyilvános alakuló** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

Inhof Tamás

Kiss István

dr. Temesvári Zsolt

Varga József képviselők

**Tanácskozási joggal megjelent**:

Fazekas Árpádné HVB elnökhelyettese

dr. Varga Viktória jegyző, jegyzőkönyvvezető

dr. Kiss Balázs Tamás aljegyző

Szántó Szilvia irodavezető

**Bíró Imre polgármester:** Köszönti az alakuló ülésen megjelenteket. Szeretné köszönteni az első ciklus alpolgármesterét, Hegyiné Havasi Valériát, akinek köszönik a sokéves munkát és reméli, hogy továbbra is tevékenyen részt vesz a közösség életében. Megállapítja, hogy a képviselő-testület 5 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra.

A napirendet a képviselő-testület egyhangú szavazással elfogadja.

**Napirend:**

**1) A Helyi Választási Bizottság elnökének tájékoztatója az önkormányzati választásokról**

**2) A Képviselő – testület tagjainak eskütétele**

**3) Polgármester eskütétele**

**4)** **Polgármesteri illetmény megállapítása**

*Előterjesztő: dr. Varga Viktória jegyző*

**5)** **A Balatonszepezd Község Önkormányzata Szervezeti és Működési Szabályzatáról szóló 3/2019. (III.29.) önkormányzati rendelet felülvizsgálata**

*Előterjesztő: Bíró Imre polgármester*

**6)** **Bizottsági tagok megválasztása**

*Előterjesztő: Bíró Imre polgármester*

**7)** **Alpolgármester megválasztása, eskütétele**

*Előterjesztő Bíró Imre polgármester*

**8)** **Alpolgármester tiszteletdíjának megállapítása**

*Előterjesztő: Bíró Imre polgármester*

**9)** **Az önkormányzati képviselők tiszteletdíjáról szóló 9/2019. (X.25.) önkormányzati rendelet felülvizsgálata**

*Előterjesztő: Bíró Imre polgármester*

**NAPIREND TÁRGYALÁSA**

**1-3)** **A Helyi Választási Bizottság elnökének tájékoztatója az önkormányzati választásokról**

**Bíró Imre polgármester:** Felkéri a helyi választási bizottság elnökhelyettesét, hogy ismertesse a választás eredményeit.

**Fazekas Árpádné HVB elnökhelyettese:** Balatonszepezd településen a szavazás megkezdésekor a névjegyzéken lévő választópolgárok száma 446 fő volt. Szavazóként 295 fő választópolgár jelent meg. Az érvényes szavazólapok száma 290 db, melyek a következőképp oszlottak meg: dr. Kovács Tamás Lóránt Bálint független jelöltre leadott szavazatok száma 25 db, Tánczos Róbert független jelöltre leadott szavazatok száma 97 db, Bíró Imre független jelöltre leadott szavazatok száma 168 db, tehát Balatonszepezd község megválasztott polgármestere Bíró Imre. Az egyéni listás választáson 292 db érvényes szavazólap volt. dr. Temesvári Zsolt független jelöltre leadott szavazatok száma 214 db, Pintér Norbert független jelöltre 31 db, Balogh Magdolna független jelöltre 104 db, Mészáros László független jelöltre 49 db, Varga József független jelöltre 174 db, Inhof Tamás független jelöltre 171 db, dr. Kovács Tamás Lóránt Bálint független jelöltre 56 db, dr. Németh Péter László független jelöltre 93 db és Kiss István független jelöltre 175 db szavazat érkezett. A megválasztható képviselők száma: 4 fő. A megválasztott képviselők dr. Temesvári Zsolt, Kiss István, Varga József és Inhof Tamás. Balatonszepezden a választások a jogszabályi előírásoknak megfelelően zajlottak le. Gratulál mindenkinek.

**Bíró Imre polgármester:** Köszöni a beszámolót és egyben a helyi választási bizottság munkáját. Kéri a testület tagjait, hogy tegyék le az esküt.

*A Képviselő-testület tagjai leteszik az esküt.*

**dr. Varga Viktória jegyző:** Most pedig polgármester úr eskütételre kerül sor, melyet a képviselő-testület előtt kell letennie.

*Bíró Imre polgármester a Képviselő-testület előtt leteszi az esküt.*

**4)** **Polgármesteri illetmény megállapítása**

*Előterjesztő: dr. Varga Viktória jegyző*

**dr. Varga Viktória jegyző:** Balatonszepezd településen főállású polgármester megválasztására került sor. A polgármester illetményét az Mötv. határozza meg, így a képviselő-testület csak megállapítani tudja ennek összegét. Az előterjesztésben részletezett jogszabályok szerint Balatonszepezden a polgármester illetménye havi bruttó 520.000 Ft, és ennek az összegnek a 15 %-ára, azaz 78.000 Ft-ra jogosult, mint költségtérítés. A testületnek nincs mérlegelési joga ebben a kérdésben.

**Bíró Imre polgármester:** Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 5 igen szavazattal – egyhangúlag – az alábbi határozatokat hozza:**

**61/2024. (X.4.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete megállapítja, hogy a Magyarország helyi önkormányzatairól szóló 2011. évi CLXXXIX. törvény 71. § (4) bekezdés a) pontja alapján Bíró Imre polgármester illetménye 2024. október 1. napjától 520.000 Ft/hó.

Határidő: folyamatos

Felelős: jegyző

**62/2024. (X.4.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete megállapítja, hogy a Magyarország helyi önkormányzatairól szóló 2011. évi CLXXXIX. törvény 71. § (6) bekezdése alapján Bíró Imre polgármester 2024. október 1. napjától illetményének 15 %-ában meghatározott, 78.000 Ft összegű költségtérítésre jogosult.

Határidő: folyamatos

Felelős: jegyző

**5)** **A Balatonszepezd Község Önkormányzata Szervezeti és Működési Szabályzatáról szóló 3/2019. (III.29.) önkormányzati rendelet felülvizsgálata**

*Előterjesztő: Bíró Imre polgármester*

**Bíró Imre polgármester:** A jogszabályi előírás alapján a képviselő-testület az alakuló vagy az azt követő ülésen megalkotja, vagy felülvizsgálja szervezeti és működési szabályzatáról szóló rendeletét. Ennek megfelelően a rendelet felülvizsgálata megtörtént, mely során megállapításra került, hogy az SZMSZ módosítása kisebb pontosítások, kiegészítések miatt szükséges. Ezek a kiküldött anyagban szerepelnek. Kérdezi, hogy van-e valakinek kérdése?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal – egyhangúlag - az alábbi határozatot hozza:**

**7/2024. (X.8.) ÖNKORMÁNYZATI RENDELET**

Balatonszepezd Község Önkormányzata Képviselő–testülete a Balatonszepezd Község Önkormányzata Szervezeti és Működési Szabályzatáról szóló 3/2019. (III.29.) önkormányzati rendelet módosításáról szóló rendelet–tervezetet elfogadja, és 7/2024. (X.8.) számon önkormányzati rendeletei közé iktatja.

**6)** **Bizottsági tagok megválasztása**

*Előterjesztő: Bíró Imre polgármester*

**Bíró Imre polgármester:** A képviselő-testület a polgármester előterjesztése alapján az alakuló vagy az azt követő ülésen választja meg a szervezeti és működési szabályzat szerinti bizottságokat. Az SZMSZ szerint a képviselő-testület állandó bizottsága az Ügyrendi Bizottság, létszáma 3 fő képviselő. Az alpolgármester választásához szükséges titkos szavazást az SZMSZ szerint ez Bizottság bonyolítja és az összeférhetetlenséggel, vagyonnyilatkozatokkal kapcsolatos feladatokat az Ügyrendi Bizottság látja el. A polgármester, alpolgármester nem lehet tagja a bizottságnak. Javasolja, hogy a bizottság tagjai a határozati javaslatban megjelölt személyek legyenek. Kérdezi, hogy valakinek van-e kérdése, észrevétele, hozzászólása?

**dr. Temesvári Zsolt képviselő:** Szeretne erről a tisztségről lemondani. Bekerült a testületbe az ehhez a témához jobban értő, tapasztalattal rendelkező Kiss István, aki szerinte ezt a munkát jobban tudná végezni. Tagként természetesen vállalja a feladatot.

**Bíró Imre polgármester:** Részéről nincs akadálya, akkor a határozati javaslatot úgy teszi fel, hogy Kiss István lenne az elnök és Inhof Tamás és dr. Temesvári Zsolt a két bizottsági tag.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 5 igen szavazattal – egyhangúlag - az alábbi határozatokat hozza:**

**63/2024. (X.4.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete az Ügyrendi Bizottság elnökévé

**Kiss István**

képviselőt megválasztja.

**64/2024. (X.4.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete az Ügyrendi Bizottság tagjává

**Inhof Tamás**

képviselőt megválasztja.

**65/2024. (X.4.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete az Ügyrendi Bizottság tagjává

**dr. Temesvári Zsolt**

képviselőt megválasztja.

**7)** **Alpolgármester megválasztása, eskütétele**

*Előterjesztő Bíró Imre polgármester*

**Bíró Imre polgármester:** A képviselő-testület a Szervezeti és Működési Szabályzat szerint a polgármester javaslatára a polgármester helyettesítésére, munkájának segítésére egy társadalmi megbízatású alpolgármestert választ. Varga Józsefet javasolja Balatonszepezd község alpolgármesterének, aki az előző ciklusban képviselőként tevékenykedett, alkalmas e feladat ellátására, szükség esetén helyettesként képviselni tudja az önkormányzatot. Az alpolgármester megválasztása titkos szavazással történik, melyet az Ügyrendi Bizottság bonyolít le.

*A titkos szavazás idejére Bíró Imre polgármester szünetet rendel el.*

**Bíró Imre polgármester:** Felkéri az Ügyrendi Bizottság elnökét, hogy ismertesse a titkos szavazás eredményét.

**Kiss István Ügyrendi Bizottság elnöke:** A titkos szavazásról készült jegyzőkönyv alapján megállapítja, hogy a titkos szavazás eredményeként a képviselő-testület 5 érvényes igen szavazattal Balatonszepezd község alpolgármesterének Varga József képviselőt választotta meg.

**Bíró Imre polgármester:** Kéri, hogy a képviselő-testület döntését foglalják alakszerű határozatba.

**Balatonszepezd Község Önkormányzata Képviselő-testülete 5 igen szavazattal – egyhangúlag - az alábbi határozatot hozza:**

**66/2024. (X.4.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete

**Varga József**

önkormányzati képviselőt a Magyarország helyi önkormányzatairól szóló 2011. évi CLXXXIX. törvény 74. § (1) bekezdése, valamint a Balatonszepezd Község Önkormányzata Szervezeti és Működési Szabályzatáról szóló 3/2019. (III.29.) önkormányzati rendelet 35. § (1) bekezdése alapján alpolgármesterré megválasztja.

**Bíró Imre polgármester:** Gratulál alpolgármester úrnak, kéri, hogy tegye le az esküt.

*Varga József alpolgármester a Képviselő-testület előtt leteszi az esküt.*

**8)** **Alpolgármester tiszteletdíjának megállapítása**

*Előterjesztő: Bíró Imre polgármester*

**Bíró Imre polgármester:** Balatonszepezd községben társadalmi megbízatású alpolgármester megválasztására került sor, ennek megfelelően a társadalmi megbízatású alpolgármesterre vonatkozó, az Mötv-be foglalt szabályokat kell alkalmazni. Az a javaslata, hogy az alpolgármesteri tiszteletdíjat a társadalmi megbízatású polgármester tiszteletdíjának 60 %-ban, azaz 156.000 Ft-ban állapítsák meg. A költségtérítés ebben az esetben 23.400 Ft lenne.

**Varga József alpolgármester:** Bejelenti, hogy személyes érintettsége miatt az alpolgármesteri tiszteletdíj megállapítására vonatkozó szavazásban nem kíván részt venni, kéri a szavazásból történő kizárását.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal - egyhangúlag – az alábbi határozatot hozza:**

**67/2024. (X.4.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Varga József alpolgármestert az alpolgármesteri tiszteletdíj megállapításáról szóló szavazásból személyes érintettsége miatt kizárja.

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 4 igen szavazattal – egyhangúlag - az alábbi határozatokat hozza:**

**68/2024. (X.4.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Varga József alpolgármester tiszteletdíját 2024. október 4. napjától a társadalmi megbízatású polgármester tiszteletdíjának 60 %-ában, 156.000 Ft/hó összegben állapítja meg.

Határidő: folyamatos

Felelős: jegyző

**69/2024. (X.4.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Varga József alpolgármester részére 2024. október 4. napjától járó költségtérítést tiszteletdíjának 15 %-ának megfelelő összegben: 23.400 Ft-ban állapítja meg.

Határidő: folyamatos

Felelős: jegyző

**9)** **Az önkormányzati képviselők tiszteletdíjáról szóló 9/2019. (X.25.) önkormányzati rendelet felülvizsgálata**

*Előterjesztő: Bíró Imre polgármester*

**Bíró Imre polgármester:** A képviselői tiszteletdíj 5 éve változatlan, 25.000 Ft, javasolja annak emelését 40.000 Ft-ra. Kérdezi, hogy valakinek van-e kérdése, észrevétele, hozzászólása?

**dr. Temesvári Zsolt képviselő:** Ez az összeg olyan nevetségesen kevés, hogy inkább a semmi lenne célszerű. 50.000 Ft-ot javasol.

**Bíró Imre polgármester:** Elfogadja a javaslatot, a határozati javaslatot azzal a módosítással teszi fel szavazásra, hogy a tiszteletdíj összege 50.000 Ft legyen.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal – egyhangúlag - az alábbi határozatot hozza:**

**8/2024. (X.8.) ÖNKORMÁNYZATI RENDELET**

Balatonszepezd Község Önkormányzata Képviselő-testülete az önkormányzati képviselők tiszteletdíjáról szóló 9/2019. (X.25.) önkormányzati rendelet módosításáról szóló rendelet-tervezetet elfogadja és 8/2024. (X.8.) számon önkormányzati rendeletei közé iktatja.

Több napirendi pont nem lévén Bíró Imre polgármester megköszöni a nyilvános alakuló ülésen való részvételt, és azt 10.35 órakor bezárja.

**K.m.f.**

**Bíró Imre dr. Varga Viktória**

polgármester jegyző